52 Cecus uel Cecitas

Secundum Hieronimum, *Epistola* 67, ne doleas si non habes quod formice et serpentes habent, id est, carnis oculos, set magis letare si illum oculum habeas quo Deum videas. Mentis, autem, cecitas periculosa est, et maxime in prelatis, quia ipsi sunt duces aliorum.

¶ Nam *si cecus cecum* ducat *ambo in foueam cadunt,* Matt. 15[:14]. Equus cecus bene potest portare currum, set non ducere sine periculo, sic laicus ignorans potest seruire ecclesie onera portando, set non ducere. Vnde, Leu. 21[:18]: *Cecus* et *claudus* non debet ministrare in templo. Cecus per ignoranciam, claudus per impotentiam. Vnde, hic est aduertendum quod quando ductor et ductus ambo cadunt, ductor prius et peius cadit, quia cadit sub ducto sic est prelato et subdito.

¶ Item, aliud periculum est quod ex quo prelati sunt speculatores, si ipsi sunt ceci, hostes possunt subintrare, Ezech. 3[:17]: *Fili hominis, speculatorem dedi te domui Israel*. Et Ysai. 56[:9-10]: *Omnes bestie agri*, venient *ad devorandum, speculatores ejus ceci omnes nescierunt canes muti non valentes latrare*. Ideo, sicut Dauid veniente Ierusalem positi sunt ceci et claudi super muros in contemptum eius, ut patet [2] Reg. 5[:6]. Sic homine in contemptum Dei et ecclesie ceci et ignorantes positi sunt in custodiam. Item, periculum est fleobotomatorum, sic cecus nam vbi deberet extrahere malum sanguinem errat in percuciendo et educit bonum. Sic cecus prelatus qui deberet corumpere vicia corumpit personam. Vnde, Gen. 4[:23] secundum Magistrum in *Historia*,Lamech cecuciens volens[[1]](#endnote-1) percutere feram, percussit hominem, sic ignorans corrector qui deberet feriales motus percutere percutit humanos et sic interficit hominem quem deberet sanare.

¶ Ita, Ysaac cecus dedit benediccionem illi qui cui non intendebat benedicere, Gen. 27[:21-25]. Sic Seneca, *Ad Lucilium,* Epistula 87, narrat de Harpaste, vxoris sue ancilla, et ceca que volens se faceri cecam, sic prelati fatui, dissimulantes suam ignoranciam, dicunt mundum esse talem quod oportet ecclesiam sic regi, Apo. 3[:17] dicis quia *Dives sum, et nullius egeo et nescis quia miser es, et cecus*. Vnde, Apostolus, Rom. 11[:25]: *Cecitas ex parte* *contigit[[2]](#endnote-2) in Israel*. Vide plus de cecitate prelatorum infra, capitulo [297] Prelatus. Omnis peccator cecus est. Vnde, Ysai. 42[:19]: *Quis cecus*, *nisi qui venundatus est?* Talis est peccator qui ducitur ad voluntatem eius qui emit eum, sicut patet de Sampsone qui postquam excecatus est ductus est a Philisteis Gazam et positus in carcere et ad molam circuire, Judic. 16[:1-2] et Sophon. 1[:17]: *Ambulabunt ut ceci, quia Domino peccaverunt.*

¶ Item, secundum Ysidorum, *Ethimologiarum,* libro 12, corvus in cadaueribus primo petit oculorum loca. Et venatores, capta vrsa, primitus excecant. Et secundum Philosophum, 7, *De animalibus*, aquila cuius preda est cor cerui descendit inter cornua et cum alis excitat puluerem, vnde ceruus obtenebretur. Set remedium contra istam cecitatem foret factum hyrundinis qui quando eius pulli excecantur ponit herbam chelidoniam ad oculos eorum, secundum Ysidorum, *Ethimologiarum,* libro 17, capitulo 9. Sic mater ecclesia orat et prouidet de gracia Spiritus Sancti, Ysai. 35[:4-5]: *Deus ipse veniet, et salvabit uos. Tunc aperientur oculi cecorum*.

¶ De cecitate corporali philosophi gentiles parum curauerunt aut eciam quidam philosophi catholici, vnde legitur in *Historia* /fol. 17ra/ *Ecclesiastica Tripartita,* liber 6, c. 6, quod quidam episcopus Caldonie vocauit Julianum Apostatam. Et ille, Quare Galileus tuus te curare non potest. Respondet episcopus, Gracias ago Deo quod te videre non possum omni pietate nudatum, et sic abcessit.

¶ Item, cecus est peccator, Sap. 2[:21]: *Excecavit* eos *malitia eorum*. Nam sicut ceci sunt ad eligendum indiscreti, ad cauendum proni, ad operandum inepti, sic in peccatore est error et ignorancia, casus titubancia, ad operandum impotencia. Uel sic, sicut cecitas corporalis reddit hominem ad iudicendum ineptum, ad operandum precipitem, ad ambulandum, sic cecitas culpe inducit errorem in intentu ut nesciat bonum eligere, quia talis facile reciperet falsum deum pro vero, inducit presumpcionem in effectu ut nesciat malum cauere, deuiacionem in effectu ut nesciat bonum exercere.

De primo, Apo. 3[:17]: *Dicis,* Quia *dives sum, et* *nescis miser es, et cecus, et nudus*. Ephes. [4:18]: *Alienati a* *vita* *Dei* *propter cecitatem cordis* est.

¶ De secundo, Matt. 15[:14]: *Si cecus ceco ducatum* prebeat. Thren. 4[:14]: *Erraverunt ceci in plateis*.

¶ De tercio, Ysai. 59[:10]: *Palpavimus, sicut ceci*[[3]](#endnote-3) *parietem*. Et Tob. 11[:10]: Exsurgens *cecus pater cepit offendens pedibus*. Et sicut cecus non erubescit peccare propter predicta, nullum ministerium ceco, nisi quod sit bonus trutannus, et bene sciat mendicare.

1. volens ] *add*. ~~prelatus qui deberet vicia~~ F.128. [↑](#endnote-ref-1)
2. *contigit* ] Rom. 11:25 *corr*. cecidit F.128. [↑](#endnote-ref-2)
3. ceci ] *add*. ~~in plateis~~ F.128. [↑](#endnote-ref-3)